**Тиббий-педагогика факультети кафедраларида амалий кўникмаларни ўзлаштириш ва баҳолаш ҳолати**

**Хамраев А.А.**

Маълумки, хозирги кунда Тошкент тиббиёт академияси фаолиятида соғлиқни сақлаш тизимининг бирламчи бўғинида хизмат кўрсатадиган ҳамда профилактик вазифаларни ташкиллаштира оладиган умумий амалиёт шифокорларини (УАШ) тайёрлаш устувор вазифаси белгиланган. Шу сабабли тиббий-педагогика факультетида ўқув жараёнининг малакали УАШ тайёрлаш дастурига кўра, оилавий поликлиника ва қишлоқ врачлик пункти (ҚВП) шароитида кенг тарқалган касалликларни даволай оладиган, профилактика усуллари ва тамойилларини пухта ўзлаштирган ҳамда беморларни диспансеризация ва реабилитация қила оладиган УАШ тайёрлашга йўналтирилган бўлиб, бунда бир бири билан узвий боғлиқ бўлган икки масала устувор ҳисобланади. Бу масалалар ОП ва ҚВПларда беморларни олиб бориш тамойилларини биладиган мутахассисни тайёрлаш ҳамда талабаларда амалий кўникмаларни шакллантиришга йўналтирилган ўқув жараёнининг самарадорлигини оширишда ўз ечимини топади. Ушбу мақсаднинг амалга оширилишини таъминлаш эса янги ёндашувлар, таълим жараёнини реал вазиятга яқинлаштириш, яъни талабаларда бўлажак иш жойларида талаб этиладиган билим ва кўникмаларни шакллантиришни талаб этади.

ТТА тиббий-педагогика факультети кафедралари УАШ тайёрлашда билим ва кўникмаларнинг шаклланишида асосий таянч кафедралар ҳисобланади. Кафедралар фаолиятининг таҳлили қуйидагиларни кўрсатди:

1. Ўқитиш тизимида кўпинча машғулотлар турли касалликларнинг фақат диагностика ва даволаш масалаларига йўналтирилган бўлиб, оилавий поликлиника (ОП) ва ҚВП шароитида профилактик фикр юритиш ва профилактик йўналишларга эътиборнинг сустлиги;
2. Талабаларда ОП ва ҚВП шароитида УАШ томонидан кўрсатилиши лозим бўлган билим ва амалий кўникмалар маҳоратининг етарли даражада шаклланмаслиги;
3. Ўқув жараёнида ОП ва ҚВП шароитида ҳужжатларнинг юритилиши юзасидан кўникмалар шаклланишига эътиборнинг сустлиги;
4. 2-тоифа хизматларига тегишли беморларнинг шифохона давоси ёки тор мутахассис маслаҳатидан сўнг доимий УАШ кузатувда бўлиши, иккиламчи ва учламчи профилактика юзасидан ўқув жараёнидаги мавжуд муаммолар.

Бу масалаларнинг ечими ўқув жараёнида қуйидагиларни   
талаб қилади:

1. УАШ малакавий тавсифномасига йўналтирилган ўқув жараёнини ташкил қилиш;
2. Энг кўп учрайдиган патологик ҳолат ва касалликлар муаммоларини ҳал қилиш учун билим, маҳорат ва кўникмаларни ўзлаштиришга эътиборни кучайтириш;
3. ОП ва ҚВП шароитида беморларни олиб бориш, мониторинг ва диспансеризация ҳамда реабилитация тамойилларини ўқитиш;
4. УАШ тайёрлашда ОП ва ҚВПдаги реал вазиятдаги мавжуд муаммо ва эҳтиёжларни инобатга олиш;
5. Таянч билим ва кўникмаларни ўзлаштирилишини таъминлаш.

Бу вазифаларни амалга ошириш учун таълим жараёнини реал вазиятга яқинлаштириш, яъни талабаларда бўлажак иш жойларида фаолият олиб боришлари учун лозим бўлган билим ва кўникмаларни шакллантириш лозим. Бу эса ўз навбатида ҚВП ва ОП шароитида зарур бўлган таянч билим ва амалий кўникмаларни эгаллашни 50%/50% таъминлайдиган амалий машғулотларнинг ягона методикасини яратиш хамда мавзуга оид билим ва амалий кўникмаларни эгаллашга ёрдам берувчи аниқ ва қаршиликлар келтириб чиқармайдиган амалий машғулотлар ўтказилишини тақозо этади. Бу машғулотларни ўтказишда дарснинг асосий вазифа ва босқичларига, унинг таркибига, ўқитувчи томонидан машғулотни бошқариш усулларига, таянч билимларни таъминлайдиган тестлар, вазиятли масалалар, амалий кўникмалар ва ёрдамчи материалларга ҳамда ахборот ресурси каби элементларга эътибор қаратиш лозим.

**Кафедраларда талабаларни ўқитишда амалий кўникмаларнинг ўрни ўрганилганда қуйидагилар аниқланди:**

1. Аксарият кафедраларда машғулот хронологияси (кун тартиби) 50%/50% нисбатда режалаштирилган ва 60/40 нисбатдаги баҳолаш йўлга қўйилган;
2. Онкология ва нур ташҳислаш кафедрасида 50%/50% нисбатда машғулот ўтиш ва 60/40 нисбатда баҳолаш тартибларига риоя қилинмайди;
3. Педагогика ва психология, Онкология ва нур ташҳислаш, 2-сон факультет ва госпитал жаррохлик кафедраларида “Амалий кўникмалар хонаси” мавжуд эмас;
4. Онкология ва нур ташхислаш кафедрасида фан ўқув режасидаги 4 та амалий кўникмани ўзлаштириш имкони йўқ (кўкрак безини пайпаслаш, аноректал текширув, лимфа тугунчаларини пайпаслашни ўргатувчи муляж ва тренажерлар йўқ); Факультет ва госпитал хирургия, нормал ва патологик физиология, педагогика ва психология, нур ташҳислаш, травматология ва нейрохирургия кафедраларида амалий кўникмалар бўйича видеороликлар тайёрланмаган. Қайд этиш лозимки, халқ тиббиёти ва реабилитология, юқумли касалликлар ва болалар юқумли касалликлари, фтизиатрия кафедраларида видеороликлар сифатли тайёрланган ва ўқув жараёнида кенг қўлланилади.

**4-, 5- ва 6-курс талабалари билан ўтказилган аноним тарздаги анкета-сўровнома натижалари таҳлили қуйидагиларни кўрсатди:**

1. ***Навбатчилик турганмисиз?*** деган саволга 3 -курс талабалари “*Ҳа*” – 25 % ва “*Йўқ*” –55%, 5-курс талабалари “*Ҳа*” – 81 % ва “*Йўқ*” –19% ва 6-курс талабалари 100% “*Ҳа*” деб жавоб беришган. Бу кўрсаткичлар талабалар бемор билан мулоқотда бўлсалар-да, кўрилган беморлар таҳлили ўқитувчилар томондансуст ўтказилишидан далолат беради.
2. ***Беморларда амалий кўникмалар бажариладими?*** деган саволга 3 -курс талабалари “*Ҳа*” – 60 % ва “*Йўқ*” –40%, 5-курс талабалари “*Ҳа*” – 75 % ва “*Йўқ*” –25 % ва 6-курс талабалари “*Ҳа*” – 98,2 % ва “*Йўқ*” –1,8 % деб кўрсатишган. Бу, педагог ходимлар томонидан талабаларнинг амалий кўникмаларни ўзлаштиришларини етарли даражада назорат қилинмаслигидан далолат беради.
3. ***Курация ва навбатчиликда кўрилган беморлар таҳлили ўтказиладими?*** деган саволга3 -курс талабалари “*Ҳа*” – 34 % ва “*Йўқ*” –66%, 5-курс талабалари “*Ҳа*” – 58% ва “*Йўқ*” –42% ва 6-курс талабалари “*Ҳа*” – 91,3 % ва “*Йўқ*” –8,7 % деб жавоб беришган.
4. ***Оилавий поликлиникада шуғулланганингизда ўқув жараёнининг қайси қисмига кўпроқ вақт ажратилган?*** деган саволга асбобларда бажариладиган малака кўникмаларини етарли даражада ўзлаштирмаганликлари ва клиник фикрлашнинг шаклланишида муҳим ўрин эгаллайдиган беморлар курацияси таҳлили етарли даражада ўтказилмаслиги талабалар томонидан қайд қилинган.

Юқорида кўрсатилган мақсадни амалга ошириш, яъни бўлажак УАШ тайёрлашда муваффақиятга эришиш билим ва кўникмаларни ўзлаштириш даражасининг назорати, тўғри қўйилган аниқ вазифа ва яратилган шарт-шароитлар билан белгиланади. Бу эса таянч билим ва кўникмаларни ўзлаштириш назоратининг тўғри ташкиллаштирилишини талаб этади. Факультетимиздаги кафедраларда бу ҳолат ўрганилганда оралиқ назорат ўтказилишида амалий кўникмаларга етарли даражада эътибор берилмаслиги, якуний назорат ОСКИ шаклида ўтказиладиган имтиҳон саволларига аксарият кафедраларда режадаги амалий кўникмалар тўлиқ киритилмаганлиги ва ОСКИ ўтказишда амалий кўникмаларни бажариш учун керакли бўлган жиҳозлар ҳамда асбоб-ускуналарнинг етарли эмаслиги (фтизиатрия, халқ тиббиёти, реабилитология ва жисмоний тарбия кафедралари), мавжуд жиҳозларнинг маънавий ва моддий жиҳатдан эскирганлиги аниқланди.

**Тиббий-педагогика факультетида амалий кўникмаларни талабалар томонидан ўзлаштирилишини яхшилаш ва мавжуд муаммоларнинг ечими борасидаги таклиф ва чора-тадбирлар:**

1. Амалий кўникмаларнинг ўзлаштирилишини қатъий назоратини таъминлаш мақсадида ўзлаштириш карталарини ишлаб чиқиш;
2. Ўқув жараёнидаги машғулот хронологиясида беморлар таҳлилига етарли вақт ажратиш;
3. Клиник кафедраларда талабаларнинг навбатчилигига урғу бериш;
4. Оралиқ назорат саволларида амалий кўникмалар улушини кўпайтириш;
5. Талабаларда амалий кўникмаларни ўзлаштиришда ўқув лабораторияларининг ўрнини кучайтириш.
6. Талабалар ўқув фанини якунлашлари билан бирга амалий кўникмаларнинг мажбурий турларини бажара олиши шарт эканлигини баҳолаш низомига киритиш, акс холда, талаба якуний назоратдан қониқарсиз баҳо олган деб ҳисобланиши таклифини киритиш.
7. Бир қатор кафедраларда амалий кўникмаларни бажариш учун мўлжалланган муляжлар, тренажерлар ва жиҳозларни имкон даражасида янгилаш ва ўрнини тўлдириш чораларини ишлаб чиқиш, амалий кўникмалар хоналарини яратиш ва жиҳозлаш.
8. Кафедраларнинг ёш педагог ходимлари учун амалий машғулотлар хронологияси ва баҳолаш мезонлари ҳақидаги семинарни қайтадан ташкил қилиш.